Zhrnutie Belgický justičný systém naďalej prechádza reformami zameranými na digitalizáciu a autonómne riadenie zdrojov samotnými súdnymi orgánmi, hoci v poslednom roku sa dosiahol len malý pokrok. Pokiaľ ide o digitalizáciu, na nadchádzajúce roky sú naplánované komplexné a ambiciózne iniciatívy. Dokončenie prenosu právomocí autonómneho riadenia zdrojov na súdne orgány je naplánované do roku 2024. Zavedie sa aj nástroj na meranie pracovného zaťaženia. Vysoká súdna rada ďalej podnikala kroky na zlepšenie fungovania justičného systému, a to najmä prostredníctvom odporúčaní pre súdne vyšetrovania týkajúce sa orgánov presadzovania práva, pričom presadzovala rámec pre bezúhonnosť sudcov a prijímala štandardné formuláre na zlepšenie ročného podávania správ súdnymi orgánmi. Problémom ostáva aj to, že nie sú k dispozícii dostatočné ľudské a finančné zdroje. Započali sa však iniciatívy v snahe zlepšiť túto situáciu. Sústavne chýbajú konzistentné, spoľahlivé a jednotné údaje o súdoch, čo bráni pokroku v oblasti efektívnosti justície. Znepokojujúce sú mimoriadne dlhé prieťahy na určitých odvolacích súdoch. Napriek tomu, že opatrenia na predchádzanie korupcii sú vo všeobecnosti zavedené, pretrvávajú nedostatky v oblasti predchádzania konfliktu záujmov ministrov a ich poradcov, v oblasti transparentnosti majetkových priznaní, ako aj v oblasti lobistických činností. Pandémia COVID-19 mala na vyšetrovanie korupcie negatívny vplyv. Protikorupčné preventívne opatrenia koordinuje niekoľko sietí a platforiem spolupráce na federálnej úrovni. Dosiahnutie dohody o zvýšení rozpočtu na súdnictvo, federálnu políciu a bezpečnostné služby predstavuje pozitívny prvok, od ktorého sa očakáva, že podporí boj proti korupcii. Zvažuje sa niekoľko návrhov možných nových pravidiel na posilnenie protikorupčného rámca. Nebol predložený žiadny komplexný predpis na ochranu oznamovateľov. Aktualizovanými zákonmi v oblasti médií sa ešte viac posilnila nezávislosť orgánov na reguláciu médií, a to predovšetkým prostredníctvom novej požiadavky, podľa ktorej sa musí náležite odôvodniť každé rozhodnutie o odvolaní vedúceho alebo členov kolektívneho regulačného orgánu z funkcie. Regulačné orgány okrem toho na plnenie svojich úloh dostali dodatočné zdroje. Regionálne orgány zaviedli opatrenia, ktoré sú osobitne zamerané na médiá, s cieľom zmierniť dosah pandémie COVID-19. Patria medzi ne napríklad aj núdzové podporné fondy. Napriek spoľahlivému rámcu na ochranu novinárov sa niektorí novinári, predovšetkým novinárky a novinári z etnických menšín stali terčom hrozieb a útokov, a to najmä v online prostredí. Poradný odbor Štátnej rady naďalej čelí prekážkam, ktoré mu bránia v účinnom plnení mandátu, ktorý spočíva v zabezpečovaní kvality právnych predpisov. Odvolací súd zistil, že protipandemické opatrenia boli prijaté na správnom právnom základe, a zrušil tak prvostupňový rozsudok. Bol prijatý pandemický zákon, ktorého cieľom je zabezpečiť nový právny základ pre núdzové opatrenia v čase pandémie. Bola zriadená nová federálna inštitúcia pre ľudské práva, ktorá v súčasnosti už funguje a jej mandátom je chrániť a podporovať ľudské práva na federálnej úrovni. V rámci príprav budúcej štátnej reformy vláda oznámila rozsiahle konzultácie s verejnosťou. Občianska spoločnosť sa zapája do iniciatív vlády, hoci boli nahlásené určité obavy v súvislosti s financovaním.

I.Justičný systém

Justičný systém je zložený z 13 všeobecných súdov prvého stupňa, niekoľkých špecializovaných súdov prvého stupňa, piatich odvolacích súdov a Najvyššieho súdu. Súdny odbor Štátnej rady pôsobí ako najvyšší správny súd. Nestály porotný súd rieši najvážnejšie trestné veci. Ústavný súd má právomoc preskúmať ústavnosť právnych predpisov. Väčšina právomocí spojených so súdnictvom existuje na federálnej úrovni. Nezávislosť súdnictva a prokuratúry je zakotvená v ústave. Nezávislá Vysoká súdna rada má za úlohu prijímať zamestnancov pre súdnictvo a podporovať kvalitu súdnictva prostredníctvom kontrolných mechanizmov, napríklad auditov, ako aj poskytovaním poradenstva vláde a parlamentu v otázkach súvisiacich so súdnictvom, a to na požiadanie aj z vlastnej iniciatívy. Kandidátov na sudcov vyberá Vysoká rada a sú vymenovaní do doživotnej funkcie vládou na návrh ministra spravodlivosti. Kolégium súdov a tribunálov, ktoré sa skladá z predsedov súdov volených kolegami sudcami, je zodpovedné za celkové fungovanie súdov. Flámska advokátska komora a Frankofónna a germanofónna advokátska komora zastupujú advokátov z rôznych častí krajiny. Belgicko sa zúčastňuje na Európskej prokuratúre (EPPO).

Nezávislosť

Úroveň vnímanej nezávislosti súdnictva medzi širokou verejnosťou je vysoká a medzi podnikmi je priemerná. Celkovo 66 % širokej verejnosti a 58 % podnikov považovalo v roku 2021 nezávislosť súdov a sudcov za „veľmi dobrú“ alebo „pomerne dobrú“. Táto úroveň vnímanej nezávislosti súdnictva je od roku 2016 celkom stabilná a medzi rokmi 2016 až 2019 došlo k jej zvýšeniu, pričom po roku 2019 došlo k miernemu poklesu medzi podnikmi a miernemu zvýšeniu medzi širokou verejnosťou.

Dokončila sa reforma výberového konania náhradných sudcov a ešte viac sa vylepšil etický rámec pre všetkých členov súdnictva. Na základe obáv, ktoré vyjadrila Rada Európy v súvislosti so systémom výberu náhradných sudcov , sa zákonom z 23. marca 2019 zmenil Súdny poriadok s cieľom zvýšiť kvalitu výberového konania a platného rámca bezúhonnosti . Cieľom reformy je posilnenie nezávislosti súdnictva, a to vylepšením výberového konania a posilnením rámca pre bezúhonnosť náhradných sudcov . Po nadobudnutí účinnosti tohto zákona v januári 2020 sa v tom istom roku uskutočnili dve skúšky uchádzačov na pozíciu náhradného sudcu, pri ktorých uspela približne tretina uchádzačov . V zákone sa okrem toho stanovuje aj uplatňovanie všeobecných etických zásad na všetky kategórie členov súdnictva a zavádza sa odborná príprava v oblasti etiky pre bežných sudcov aj prísediacich .

Nedávne incidenty vyvolali kritiku v súvislosti s dodržiavaním povinnosti advokáta zachovávať mlčanlivosť. Po tom, čo sa v máji 2021 uverejnili informácie, že sa stretnutia podozrivých s ich právnikmi na policajnej stanici údajne nahrávali na video, Flámska advokátska komora podala oficiálnu sťažnosť na výbor P . Frankofónna a germanofónna advokátska komora takisto verejne reagovala poukazujúc na dôležitosť zachovávania mlčanlivosti pre právny štát. Prebieha trestné vyšetrovanie, aby sa zistilo, kto mohol vedieť o tejto technickej možnosti a či bola použitá na nahrávanie dôverných rozhovorov medzi podozrivými a ich právnikmi.

Kvalita

Pokiaľ ide o digitalizáciu justičného systému, dosiahol sa len malý pokrok, no na nadchádzajúce roky sú naplánované ambiciózne iniciatívy. Vzhľadom na pretrvávajúcu potrebu zlepšiť digitalizáciu justičného systému vláda plánuje do roku 2025 dokončiť ambiciózne iniciatívy , medzi ktoré patrí vytvorenie jednotného online portálu justície pre občanov a podniky, vytvorenie jednotného systému správy vecí pre všetky súdy, uľahčenie elektronického podávania vecí a prezerania spisov, zverejňovanie väčšiny celej judikatúry na internete a umožnenie riadenia zdrojov justičného systému na základe údajov. Hoci dosiahnutie týchto plánov povedie k značnému zlepšeniu digitalizácie v prípade občianskych a trestných súdov, správne súdnictvo nie je zahrnuté do rozsahu pôsobnosti týchto iniciatív. Na flámskych správnych súdoch však teraz účastníci konania môžu podávať dokumentáciu k sporu elektronicky.

Proces na dosiahnutie autonómneho riadenia zdrojov súdnymi orgánmi pokračuje . Kolégium súdov a tribunálov a Kolégium prokurátorov pokračuje vo svojom úsilí o prenesenie riadenia zdrojov na súdne orgány, čo trvá už roky. V rokoch 2022 a 2023 by sa mal zaviesť nástroj na meranie pracovného zaťaženia, ktorý je potrebný na optimálne rozdeľovanie zdrojov medzi jednotlivé súdy . Cieľom je dosiahnuť, aby v roku 2024 právomoci autonómneho riadenia zdrojov vykonávali súdne orgány. Vláda sa odvolala proti rozsudku Frankofónneho súdu prvého stupňa v Bruseli z 13. marca 2020 , v ktorom súd odsúdil štát za neposkytovanie takého množstva ľudských zdrojov pre súdnictvo, aké sa vyžaduje v zákone. Hoci odvolanie nemá odkladný účinok, vláda zatiaľ nedokončila všetky nevyhnutné kroky, aby vyhovela rozsudku . Vysoká súdna rada pokračuje v úvahách o tom, ako zvýšiť príťažlivosť kariéry v súdnictve, a po lete 2021 plánuje začať s konkrétnymi projektmi. V nadchádzajúcich rokoch sa okrem toho predpokladá zvýšenie finančných prostriedkov pre justičný systém. Cieľom týchto iniciatív je zlepšenie situácie justičného systému z hľadiska ľudských a finančných zdrojov.

Vysoká súdna rada vydala odporúčania k súdnym vyšetrovaniam týkajúcim sa orgánov presadzovania práva. Vysoká súdna rada po začatí osobitného prešetrovania prebiehajúceho súdneho vyšetrovania okolností smrti Jozefa Chovanca prijala 28. októbra 2020 správu z vyšetrovania. Vysoká súdna rada odporúčala zlepšiť komunikáciu medzi jednotlivými súdnymi orgánmi v rámci vyšetrovania, zlepšiť protokol súdnych vyšetrovaní násilia proti polícii alebo násilia spáchaného políciou a vytvoriť mechanizmus riadneho a dôkladného sledovania týchto prípadov, pokiaľ ide o fakty aj vyšetrovacie úkony. Vysoká súdna rada svoje odporúčania predložila ministrovi spravodlivosti, ktorý požiadal prokuratúru, aby ich pozorne zvážila . Vysoká súdna rada má v pláne vykonať ďalšie vyšetrovanie po dokončení súdneho vyšetrovania, ktoré sa začalo 27. februára 2018 . Vysoká súdna rada bude takisto monitorovať kroky nadväzujúce na jej odporúčania.